TARYBOS REGLAMENTAS (EB) Nr. 564/2009
2009 m. birželio 25 d.
iš dalies keičiantis Reglamentą (EB) Nr. 1255/96, laikinai sustabdantį autonominių Bendrojo muitų tarifo muitų taikymą tam tikriems pramonės, žemės ūkio ir žuvininkystės produktams
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 26 straipsnį,
atsižvelgdama į Komisijos pasiūlymą,
kadangi:
(1)
Bendrija yra suinteresuota visiškai sustabdyti autonominių Bendrojo muitų tarifo muitų taikymą tam tikriems naujiems produktams, neišvardytiems Tarybos reglamento (EB) Nr. 1255/96 (1) priede.
(2)
Reglamento (EB) Nr. 1255/96 priede išvardytus penkis produktus, kurių KN ir TARIC kodai yra 0304296110, 0304999931, 3902909097, 3903909085, 7410210070, 7606129120 ir 7606129320, reikėtų išbraukti iš to sąrašo, nes Bendrija nebesuinteresuota sustabdyti autonominių Bendrojo muitų tarifo muitų taikymo šiems produktams.
(3)
Reikia pakeisti 32 Reglamento (EB) Nr. 1255/96 priede išvardytų produktų, kuriems taikomas muitų taikymo sustabdymas, aprašymą, siekiant atsižvelgti į techninius produktų patobulinimus ir ekonomines rinkos tendencijas. Tuos produktus, kuriems taikomas muitų taikymo sustabdymas, reikėtų išbraukti iš to priedo. Atnaujinus aprašymą, šie produktai turėtų būti įterpti į minėtą priedą kaip nauji produktai, kuriems taikomas muitų taikymo sustabdymas. Siekiant aiškumo, šio reglamento I ir II priedų pirmosiose skiltyse pakeistus produktus, kuriems taikomas muitų taikymo sustabdymas, reikėtų pažymėti žvaigždute.
(4)
Patirtis parodė, kad būtina nustatyti Reglamente (EB) Nr. 1255/96 numatyto muitų taikymo sustabdymo galiojimo pabaigos datą siekiant užtikrinti, jog būtų atsižvelgiama į technologinius ir ekonominius pokyčius. Tokia nuostata neturėtų kliudyti anksčiau nutraukti tam tikrų priemonių taikymą arba jas pratęsti pasibaigus šiam laikotarpiui, jeigu pagal 1998 m. Komisijos komunikate dėl autonominių muitų tarifų taikymo sustabdymo ir kvotų (2) nustatytus principus nurodomos ekonominės priežastys.
(5)
Todėl reikėtų atitinkamai iš dalies pakeisti Reglamentą (EB) Nr. 1255/96.
(6)
Šiuo reglamentu nustatytas muitų taikymo sustabdymas turi įsigalioti nuo 2009 m. liepos 1 d., todėl šis reglamentas turėtų būti taikomas nuo tos pačios dienos ir įsigalioti nedelsiant. Produktų, kurių KN ir TARIC kodas yra 9001900060, naujas aprašymas turėtų būti taikomas nuo 2009 m. sausio 1 d.,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1255/96 priedas iš dalies keičiamas taip:
1.
įterpiamos šio reglamento I priede nurodytiems produktams skirtos eilutės;
2.
išbraukiamos produktams, kurių KN ir TARIC kodai yra nurodyti šio reglamento II priede, skirtos eilutės.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas taikomas nuo 2009 m. liepos 1 d. Tačiau produktų, kurių TARIC kodas yra 9001900060, aprašymas pakeistas taip, kaip nustatyta šio reglamento I priede, taikomas nuo 2009 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Liuksemburge 2009 m. birželio 25 d.